钦定古今图书集成/方舆汇编/职方典/第1282卷 > 《梅溪小隐序》易三接
## 钦定古今图书集成/方舆汇编/职方典/第1282卷 > 《梅溪小隐序》易三接

“山水而有名，则山水不隐矣；山水有名而善藏其名，
则山水隐矣。”吾永山水之有名者，其朝阳岩、澹山岩
乎？朝阳岩在城西之盈盈一水间，澹山岩去城南二
十五里而近，然纵有十丈尘，均莫得而奸之者，以善
藏其名故也。永之西南距城四五十里而近，有山焉。
山下出泉，是为梅溪。溪旁皆石，貌古而奇，矗然一壁，
起于烟霄而阏雨雷。浯溪田云先卜筑于此，客有来
访者，揽其山水之致，咸赠之以诗文，而“梅溪”之名始
著。夫云先，隐君子也。以一丸淡墨，继倪迂、黄痴而起，
驰名于王公大人间，其有名之山水不隐矣。然能藏
其身于万石中，礼磬声，观香影，莳新华，看青壁，踏斗
虎迹，听哀猿，啼松菊为疆界，云岚入《券书》所称“泉石
膏肓，烟霞痼疾”者非耶？于是知梅溪之名，非云先不
章，而云先之隐，又藉梅溪以成之也。夫云先，隐君子
也，是又为善藏名之两岩矣。